Альмира Вафина: «Гаделнең балачагы нибары 11 квадрат метрлы бүлмәдә узды...»

	Республикабызның Баш табибы Гадел Вафин халыкка иң якын министрларның берсе. Һәрчак көләч йөзле, тормыш яратучан, үз үрнәгендә барлык татарстанлыларны сәламәт яшәү рәвешен алып баруга өйрәтергә омтылган министрны тәрбияләп-үстерүче әни кем икән соң? Альмира Вафина гаиләдә олы кыз булган. Ул Бөек Җиңүдән соң ук 1945 елның 19  маенда туган. Аңлашыла ки, балачагы бер дә җиңел чорга туры килмәгән. Әмма моңа да карамастан,  әти-әнисе дүрт баланы аякка бастырган.	 Һөнәр сайлау вакыты җиткәч, Альмира ханым йөрәк кушуы буенча укытучы булырга карар кылган. Хезмәт юлын авыл мәктәбендә башлый, аннары Казанда дәвам итә. Барлыгы 35 елын мәктәпкә багышлый.

Ире Юныс ага белән Казанга килгәч,  әлеге гаиләгә шактый авыр шатларда тормыш итәргә туры килә.  Олы кызлары Гүзәл һәм уллары Гаделнең дә балачагы шул нибары 11 квадрат метрлы бүлмәдә уза. «Салкын су, бәдрәф, ике комфоркалы газ – бөтен булган уңайлыклар шул иде», – ди Альмира Әүхиевна.

Әмма моңа да карамастан балаларында беренче чиратта кешелеклелек сыйфатлары, хезмәт сөючәнлек тәрбияләргә тырышкан.

Нәселләрендә табиблар булмаса да, улллары Гадел кечкенәдән үк табиб булу хыялы белән янган. Үз тырышлыгы белән ул медицина институтына укырга кереп, аны тәмамлаган, аннары аспирантурада укып, икътисад белгечлеген дә алган. Хәзер менә республикабызның бөтен сәламәтлек саклау тармагы – аның кулларында. Улының уңышлары өчен әни кеше ничек сөенмәсен инде?! Бүген Альмира ханым үзен бәхетле хатын-кыз, кадерле әни, яраткан дәү әни дип саный. 
	---	
Интертат.ру

	№ --- | 25.11.2016	


